Uffe Elbæk (RV), 2013-02-21:
Jeg vil også sige tak til Enhedslisten for, at vi får den her debat, og jeg er egentlig glad for, at jeg kommer op, lige efter at Dansk Folkeparti har været oppe og give deres indlæg, for jeg er fuldstændig enig i, at det, der er afgørende for, at vi stadig væk har et godt uddannelsessystem, og at vores studerende er glade for at gå på deres uddannelser, er, hvad det er for en uddannelseskultur, der er på den enkelte institution.
Som radikal ordfører er der sådan tre ting, som er vigtige for mig og Det Radikale Venstre.
Den anden er, at vi har nogle gode uddannelsesinstitutioner med højt fagligt niveau, hvor der er et socialt miljø, der fremmer relationerne de studerende imellem, og at uddannelserne har den kontakt til omverdenen, som er nødvendig for at få en god balance mellem teori og praksis, og at man dermed også giver de studerende de relationer og erfaringer, der gør, at de efterfølgende kan få job.
Endelig, som det tredje, som også flere ordførere har været inde på, er det vigtigt, at der er job, når man forlader studiet – enten at der er job, eller at der er en iværksætterkultur, der bakker op om de studerende, så de kan gå ud og skabe nye arbejdspladser.
Når Det Radikale Venstre tager imod regeringens udspil med åbne arme, er det, fordi udspillet på de otte initiativer, som man kommer med, faktisk møder de her tre niveauer.
Der har været flere sådan, kan man sige, kritiske spørgsmål fra Enhedslisten om, hvorvidt det her er en spareøvelse, og om man kan stå inde for, at de her 2 mia. kr. bl.a. kommer til at blive brugt på at styrke erhvervslivet i Danmark.
Ja, det kan vi godt fra radikal side, fordi noget af det, der er allermest trist som studerende, kan man sige, er, når man efter endt uddannelse skal ud og man glæder sig til at komme ud og få et job eller skabe et job, og den mulighed så ikke er til stede.
Det er sådan, at ca. en tredjedel af alle de kandidater, som bliver uddannet, stadig væk er arbejdsløse efter et år.
Og hvis man bare kender nogle studerende, der er i den situation, ved man, at det er tab af ressourcer og talent.
Derfor er det lige så vigtigt at få en god uddannelseskultur, som det som sagt er, at der er job efter endt uddannelse.
Det er derfor, at Det Radikale Venstre af gode grunde bakker op om det udspil, der er kommet fra regeringen, og som vi er stolte af.
Jeg vil så afslutningsvis sige, at noget af det, som der har været meget fokus på det sidste par dage, har været de studerendes ansvar i den her situation.
Noget af det, som til gengæld ikke er blevet nævnt særlig ofte, er, at i de udspil, der er kommet fra regeringens side og fra ministerens side, er der jo et klart forventningspres på uddannelsesinstitutionerne.
Det vil sige, at man forventer, at uddannelsesinstitutionerne påtager sig det fuldstændig legitime ansvar for at skabe en bedre uddannelseskultur og dermed også arbejder med de barrierer, der gør, at det er bøvlet at være studerende og få meritoverførsel.
Så vi er som sagt rigtig, rigtig glade for udspillet her, og vi vil kigge meget fokuseret på, om man også går ind og arbejder med den uddannelseskultur, som der er på de enkelte uddannelsesinstitutioner.
Som Dansk Folkeparti også nævnte, er der jo store kulturforskelle mellem de gamle universiteter og de nyere.
Og igen og igen bliver Aalborg Universitet nævnt som et godt eksempel på en rollemodel.
Jeg var selv ude på DTU i går, og de får jo også deres studerende igennem på normeret tid.
Hvis man endelig skulle spørge om noget – hvis man kan spørge Enhedslisten, i og med at de har rejst debatten – er noget af det, som jeg ikke forstår, det billede, som man skaber om, at de studerende skal hurtigere igennem uddannelsessystemet.
Nej, de skal ikke hurtigere igennem, de skal igennem på normeret tid.